《同日饮洛翘处转至周宅》
清代·许传霈

窗前学书晋永和，窗外山色入青螺。永和帖言休禊事，群贤不集劳思多。

午餔将酣手将覆，忽来知心载酒过。神如行云流如水，以文为网礼为罗。

罗致奎映楼之北，兴高若剑出太阿。鹦绿泉香烹新茗，鹅黄酒泛郁金波。

笑我连朝困饮食，疲兵那得荷矛戈。再战再北援不至，不入诗魔入睡魔。

座中佳士新取妇，宛如兔丝附女萝。夭桃枝头春意闹，踏青池畔裙色拖。

酒馀罔识时朝暮，踵门醉倒屋婆娑。春华自当惜年少，结并蒂花出水荷。

嗟哉东园有好女，徐行佩玉不鸣珂。芳菲固得赏幽谷，过时不采空蹉跎。

归读南华经一卷，轩车不到新如何。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。